সম্রাট চু কিয়ো

**সম্রাট চু কিয়ো** (জাপানি: 仲恭天皇: Chūkyō-tennō; ৩০ অক্টোবর, ১২১৮–১৮ জুন, ১২৩৪ খ্রি.) ছিলেন ঐতিহ্যবাহী রাজকীয় উত্তরাধিকার ক্রম অনুযায়ী জাপানের ৮৫তম সম্রাট। সম্রাট চু কিয়োর শাসনকাল অত্যন্ত ক্ষণস্থায়ী ছিল; ১২২১ সালে তিনি মাত্র দুই মাসের মত সিংহাসনে অধিষ্ঠিত ছিলেন। তার শাসনকাল অত্যন্ত ক্ষণস্থায়ী হওয়ার কারণে তাকে নিয়ে ঐতিহাসিকদের মধ্যে দীর্ঘদিন বিতর্ক ছিল এবং অনেক বছর পর্যন্ত সম্রাট চু কিয়োকে জাপানি সম্রাটদের আনুষ্ঠানিক তালিকায় অন্তর্ভুক্ত করা হয়নি। তবে ১৮৭০ খ্রিস্টাব্দে জাপানি রাষ্ট্রীয় কর্তৃপক্ষ তাকে আনুষ্ঠানিকভাবে সম্রাট হিসেবে স্বীকৃতি দেয়। জাপানের রাজপরিবার-বিষয়ক সরকারি সংস্থা (ইম্পেরিয়াল হাউসহোল্ড এজেন্সি) কিয়োতো নগরীর ফুশিমিকু এলাকায় অবস্থিত তোফুকু-জি মন্দিরের নিকটে অবস্থিত কুজো নো মিসাসাগি (九條陵) নামক সমাধিস্থলটিকেই তার সমাধি হিসেবে স্বীকৃতি দেয় এবং তা রক্ষণাবেক্ষণ করে।

## বংশ শলাকা
চ্রিস্যান্থেমাম সিংহাসনে আরোহণ করার আগে তার ইমিনা  বা ব্যক্তিগত নাম ছিল কানেনারি-শিন্নো (懐成親王)।

তিনি সম্রাট জুন্তোকুর প্রথম পুত্র এবং তার মাতার নাম ছিল রিত্সুশি (立子), যিনি কুযো ইয়োশিৎসুনের (九条良経) কন্যা ছিলেন।

* উপপত্নী: উক্যো-নো-দাইবু-নো-ত্সুবোনে (右京大夫局), যিনি একজন বৌদ্ধ পুরোহিতের কন্যা ছিলেন। 
** প্রথম কন্যা: সম্রাজ্ঞী রাজকুমারী ইয়োশিকো (義子内親王), যিনি পরবর্তীতে ওয়াদেমন্‌ইন ( 和徳門院) উপাধিতে পরিচিত হন। তিনি ১২৩৪ সালে জন্ম গ্রহণ করেন এবং ১২৮৯ সালে মারা যান।

## উল্লেখযোগ্য ঘটনাবলি
চো কিয়ো মাত্র দুই বছর বয়সে জাপানের সম্রাট হিসেবে অধিষ্ঠিত  হন, যখন তার পিতা সম্রাট জুন্তোকুকে ক্ষমতা থেকে সরিয়ে দেওয়া হয়। তার পিতাকে বিশেষত জোকিউ সংঘাতের জন্য অপসারণ করা হয়েছিল। জোকিউ সংঘাত ছিল একটি ব্যর্থ রাজনৈতিক উত্তেজনা, যেখানে জুন্তোকুর পিতা অবসরপ্রাপ্ত সম্রাট গোতোবা 'কামাকুরা বাকুফু' নামের সামরিক সরকারকে রাষ্ট্রীয় ক্ষমতা থেকে উৎখাতের চেষ্টা করেন। চো কিয়োকে সম্রাট করার পেছনে মূল উদ্দেশ্য ছিল গোতোবার এই পরিকল্পনা নস্যাৎ করা এবং রাজনৈতিক নিয়ন্ত্রণ বজায় রাখা।

**১২২১ সালের ১৩ মে** (জোকিউ যুগের তৃতীয় বছরের চতুর্থ মাসের ২০তম দিন) জাপানের তৎকালীন সম্রাট জুন্তোকু তেন্নো তার শাসনামলের একাদশ বছরে সিংহাসন থেকে স্বেচ্ছায় সরে দাঁড়ান। জুন্তোকুর সিংহাসন ত্যাগ করার পর রাজসিংহাসনের উত্তরাধিকার (সেনসো) তার জ্যেষ্ঠ পুত্রের হাতে অর্পিত হয়। তখন সেই রাজপুত্রের বয়স ছিল মাত্র দুই বছর। এর কিছুদিনের মধ্যেই শিশুটিকে আনুষ্ঠানিকভাবে জাপানের সম্রাট হিসেবে সিংহাসনে বসানো হয়। সিংহাসনে আনুষ্ঠানিক অভিষেকের ঘটনাকে জাপানি ভাষায় সোকুই বলা হয়।

চোকিয়োর রাজ্যাভিষেকের বছরই জোকিউ বিদ্রোহের পর তাকে সিংহাসনচ্যুত করা হয় এবং তার স্থানে তার এক প্রজন্ম দূরবর্তী প্রথম চাচাতো ভাই সম্রাট গো-হোরিকাওয়া সিংহাসনে আরোহণ করেন। গো-হোরিকাওয়া ছিলেন প্রাক্তন সম্রাট গো-তোবার ভাতিজা।

জোকিউ বিদ্রোহের মাত্র দুই মাস পরেই তাকে সিংহাসনচ্যুত করা হয় বলে তিনি দীর্ঘ সময় ধরে আনুষ্ঠানিকভাবে স্বীকৃত সম্রাট হিসেবে পরিচিতি পাননি। এই কারণে তাকে বিভিন্ন নামে ডাকা হত: "কুজো সিংহাসনচ্যুত সম্রাট" (Kujō Haitei, 九条廃帝); “অর্ধ-সম্রাট” (半帝) ও “পরবর্তী সিংহাসনচ্যুত সম্রাট” (Go-Haitei, 後廃帝)। শেষ উপাধিটি মূলত সম্রাট জুননিনের প্রতি ইঙ্গিত করে, যাকে প্রায়শ হাইতেই (廃帝) নামে উল্লেখ করা হতো।

পরবর্তীতে ১৮৭০ সালে তাকে আনুষ্ঠানিকভাবে জাপানের একজন সম্রাট হিসেবে স্বীকৃতি দেওয়া হয় এবং মৃত্যুর পর তাকে নির্ধারিত রাজকীয় নাম "সম্রাট চু কিয়ো" প্রদান করা হয়।

### ''কুগ্যো''
কুগ্যো ( 公卿) হলো জাপানের মেইজি পুনর্গঠনের আগের যুগে সম্রাটের রাজদরবারে কর্মরত সর্বোচ্চ পর্যায়ের অতি ক্ষমতাধর অভিজাত পুরুষ কর্মকর্তাদের একটি ক্ষুদ্র গোষ্ঠী, যারা রাজদরবারের সিদ্ধান্ত গ্রহণের কেন্দ্রবিন্দুতে থাকা ব্যক্তি ছিলেন।

এই অভিজাত গোষ্ঠীতে একই সময়ে সাধারণত তিন থেকে চারজন সদস্য থাকতেন। তারা সংখ্যায় এত কম হওয়ার কারণ হলো, এই পদটি অত্যন্ত মর্যাদাসম্পন্ন ও সীমিত ছিল। এই পদে পৌঁছানোর অর্থ ছিল একজন দরবারি কর্মকর্তার গোটা কর্মজীবনের সর্বোচ্চ সাফল্য অর্জন করা।

কুগ্যোরা সাধারণত বংশানুক্রমিক দরবারি অভিজাত ব্যক্তি ছিলেন। সম্রাট চো কিয়োর শাসনামলে দাইজো-কান বা সর্বোচ্চ রাষ্ট্রীয় পরিষদের এই শীর্ষ স্তরে অন্তর্ভুক্ত ছিলেন:

* সেশো, কুজো মিচিইয়ে (১১৯৩–১২৫২)
* সাদাই‌জিন, কুজো মিচিইয়ে
* উদাই‌জিন 
* নাই‌দাই‌জিন
* দাই‌নাগন

## চো কিয়োর যুগ
সম্রাট চুকিয়োর শাসনকাল কেবল একটি নির্দিষ্ট যুগনাম বা নেঙ্গোরর মধ্যেই সীমাবদ্ধ ছিল।

* *জো-কিউ* (১২১৯–১২২২)

## আরো দেখুন

* জাপানের সম্রাট 
* জাপানের সম্রাটদের তালিকা
* জাপান সাম্রাজ্য

## তথ্যসূত্র



## গ্রন্থপঞ্জি

* Brown, Delmer M. and Ichirō Ishida, eds. (1979). [ Jien, c. 1220], *[[Gukanshō]] ([https://books.google.com/books?id=2KOxHQAACAAJ&q=The+Future+and+the+Past,+a+translation+and+study+of+the+Gukansh%C5%8D,+an+interpretative+history+of+Japan+written+in+1219 The Future and the Past, a translation and study of the Gukanshō, an interpretative history of Japan written in 1219]).* Berkeley: University of California Press. 
* Ponsonby-Fane, Richard Arthur Brabazon. (1959).  ''The Imperial House of Japan.'' Kyoto: Ponsonby Memorial Society. OCLC 194887
* Titsingh, Isaac, ed. (1834). [Siyun-sai Rin-siyo/Hayashi Gahō, 1652], *[[Nipon o daï itsi ran]]; ou, [https://books.google.com/books?id=18oNAAAAIAAJ&q=nipon+o+dai+itsi+ran Annales des empereurs du Japon.]*  Paris: Oriental Translation Fund of Great Britain and Ireland.
* Varley, H. Paul, ed. (1980). [ Kitabatake Chikafusa, 1359], *[[Jinnō Shōtōki]]*  (*[https://books.google.com/books?id=tVv6OAAACAAJ&q=A+Chronicle+of+Gods+and+Sovereigns:+Jinn%C5%8D+Sh%C5%8Dt%C5%8Dki+of+Kitabatake+Chikafusa A Chronicle of Gods and Sovereigns: Jinnō Shōtōki].* New York: Columbia University Press. 

বিষয়শ্রেণী:১২১৮-এ জন্ম
বিষয়শ্রেণী:১২৩৪-এ মৃত্যু
বিষয়শ্রেণী:জাপানি রাজা
বিষয়শ্রেণী:এশিয়ার শিশু রাজশাসক
বিষয়শ্রেণী:জাপানের সম্রাট
বিষয়শ্রেণী:জাপানি সম্রাটের পুত্র